《怀五布衣并及石东村》
清代·雷鋐

我获布衣交，邂逅五君子。久知廌青山，幽芳殊凡蘤。

愿言采其英，潜见不殊旨。因之访石闾，矮屋拥书史。

落落谈古今，贫哉病以死。更有抱光君，被褐远金紫。

一室抱微尚，古琴自悦耳。三子臭如兰，何幸不我鄙。

且得两陈君，考槃各永矢。一在北之廛，一在南之涘。

北学宗洛闽，屡空道可企。南学共源流，贫亦正同轨。

老矣均无儿，弟子供滫瀡。我造北陈庐，床灶杂杖几。

南陈会鸳湖，答拜人扶起。合之以石闾，三陈堪并峙。

三君未盍簪，我乃得蹑履。抱光云近朱，廌青曰御李。

廌青与南陈，神交频托鲤。试问与北陈，握手当何似。

爰有石东村，廌青忘彼己。石闾与抱光，东村辄倒屣。

东村以子贵，不获布衣比。我怀五布衣，并作东村诔。

亡者杳莫追，存者劳予跂。洁身各有归，相期唯一是。

以此志知心，石交亦足喜。天下岂无人，渺然思彼美。

作者简介：雷鋐，字贯一，号翠庭，宁化人。雍正癸丑进士，改庶吉士，历官左副都御史。有《翠庭诗草》。